কেন অভিভাবক সন্তানদের উপর চাপ দেন বাবা-মা যখন চান তাদের সন্তান স্কুলে ভালো করুক, তাদের উদ্দেশ্য কখনোই খারাপ থাকে না। তারা ভাবেন সন্তানরা এখনো কম-বয়সী এবং তাদের সঠিক পথে পরিচালনা করা খুব গুরুত্বপূর্ণ। স্কুলে ভালো রেজাল্ট না করলে ভবিষ্যৎ জীবনে তাদের সমস্যা হতে পারে, যা অনেকাংশে সত্য। কিন্তু অনেক ক্ষেত্রেই দেখা যায় আমাদের দেশের অভিভাবকরা একাডেমিক রেজাল্ট ভালো করার সংস্কৃতি দ্বারা তীব্রভাবে প্রভাবিত। এখন বেশিরভাগ স্কুলেই খুব সহজে বাচ্চাদের প্রতিটি পরীক্ষার নম্বর জানার উপায় আছে এবং এ থেকে বাবা-মা প্রতি পরীক্ষার রেজাল্ট নিয়ে দুশ্চিন্তা করতে শুরু করেন। পাশাপাশি আমাদের দেশে প্রতিযোগী মানসিকতা খুব বেশি, ফলে পরিচিত কেউ ভালো করলে প্রথম চিন্তা মাথায় আসে আমার সন্তানকেও ভালো করতে হবে।